Politički profili: Hillary Clinton i John McCain
Hillary Clinton pokušava ući u povijest kao prva predsjednica SAD - Senator McCain najpoznatiji među republikancima uoči početka izborn
Dok je pobjeda senatorice iz New Yorka Hillary Clinton, među demokratskim kandidatima, na jučerašnjim primarnim predsjedničkim izborima u New Hampshireu bila relativno neočekivana, jer su ankete ukazivale na dvoznamenkastu prednost Baracka Obame, većina analitičara prognozirala je laku pobjedu senatora Johna McCaina iz Arizona na republikanskoj strani. Među brojnim republikanskim predsjedničkim kandidatima on je još uoči početka predizbornih kampanji bio najpoznatiji. Inače senator McCain se po drugi put natječe za predsjedničku nominaciju svoje stranke, nakon što je 2000. izgubio od predsjednika Georgea Busha. John McCain rođen je u zoni Panamskog kanala 1936. godine. Kao sin i unuk admirala američke ratne mornarice, njegova vojna karijera ga je dovela do Pomorske akademije, a potom kao mornaričkog pilota u Vijetnamski rat. Nakon što je njegov zrakoplov srušen nad Sjevernim Vijetnamom, John McCain je proveo pet i pol godina kao ratni zarobljenik, izdržao brutalna zlostavljanja i kući se vratio kao ratni junak. Senator McCain kaže da mu njegovo iskustvo iz rata daje jedinstvene kvalifikacije da postane predsjednik."Čim padnem na zemlju, mogu početi trčati. Ne trebam se obučavati uz rad. Vidio sam lice zla. Vidio sam lice rata. To će biti ključno pitanje. Zato ću i postati predsjednik Sjedinjenih Država". Tijekom svoja četiri senatorska mandata John McCain si je priskrbio reputaciju 'sokola' na polju vanjske politike i obrane zemlje, međutim, bio je politički neopredijeljen glede pitanja domaće politike. Godine 2000. McCain je izgubio nominaciju Republikanske stranke koja je tada otišla guverneru Teksasa, Georgeu W. Bushu. Senator McCain se nada da će privući konzervativne i neovisne glasače u svom drugom pokušaju da uđe u Bijelu kuću sljedeće godine, tako što će naglašavati pitanja nacionalne sigurnosti. "Nemojte mi reći da ne možemo našu zemlju učiniti snažnijom, a svijet sigurnijim. Možemo. Moramo A kad ja budem predsjednik, to ćemo i učiniti". Ovaj senator iz Arizone bio je pokretačka snaga iza reforme za financiranje političkih kampanji, a podržava i legalizaciju statusa za ilegalne useljenike koji se već nalaze u zemlji. Oba ova stajališta nanose mu štetu među konzervativnim republikancima. Analitičar Larry Sabato nalazi se na čelu katedre za političke znanosti pri Sveučilištu Virginije. "Sve od njegovih stajališta o reformi financiranja kampanji, imigraciji, njegovom natjecanju s predsjednikom Bushom na primarnim izborima 2000. godina, sve je to dovelo do velikih podjela na mjestima u stranci koja su potrebna za pobjedu". Među republikanskim kandidatima John McCain je najglasniji pristaša pojačavanja strategije predsjednika Busha o slanju pojačanja u Irak. "Ovaj rat je puno važniji od bilo kakve političke ambicije koju imam. Vjerujem da ako ne uspijemo, tamo će doći do kaosa i genocida i to će nas pratiti kući". Stručnjaci primjećuju da je tijekom svoje političke karijere McCain uvijek preuzimao ulogu ne-favorita. Senator McCain ima 71 godinu i ukoliko bi sljedeće godine preuzeo predsjedničku dužnost bio bi najstarija osoba koja to čini, bio bi čak dvije godine stariji od svog političkog junaka Ronalda Reagana koji je američki predsjednik postao u dobi od šezdeset devet godina. ***** Naglašavajući svoje iskustvo i znanje, senatorica Clinton – kako se čini - odlučna je u namjeri da postane prva žena na predsjedničkom položaju u Sjedinjenim Državama. Bivša prva američka dama i dva puta izabrana senatorica savezne države New York Hillary Clinton odlučna je da uspije u svom pohodu na Bijelu kuću. Larry Sabato kaže da je Hillary Clinton bila vrlo aktivna tijekom dva mandata njena supruga u Bijeloj kući i da je to čini vrlo impresivnim kandidatom. "Bila je s praktične strane gledano supredsjednik i svi to znaju. Tako da se na neki način natječe za treći mandat. Kao 'insider' iz strukture Demokratske stranke, kao kandidat establishmenta, kao kandidat Clintonove organizacije, ona je jasan i snažan kandidat za osvajanje predsjedničke nominacije u Demokratskoj stranci". Međutim, unatoč njenom statusu vodećeg kandidata, neki – uključujući i članove njene stranke – dovode u pitanje njenu sposobnost da pobjedi protivnika iz Republikanske stranke. Povijesno gledano, senatori nisu uspijevali u pokušajima da postanu predsjednici. Senatoricu Clinton također prati reputacija vrlo polarizirajuće osobe – mnogi je podržavaju, ali je mnogi i ne vole - što najvećim dijelom proizlazi iz njenih godina provedenih u Bijeloj kući. Jedna od njenih najspornijih uloga bila je kad se nalazila na čelu posebne radne skupine Bijele kuće za reformu američkog zdravstvenog sustava. "Iz svog vlastitog iskustva kao i kroz razgovor s tisućama ljudi po cijeloj zemlji, svjesna sam da s našim sustavom zdravstvene zaštite nešto nije u redu. I da to treba popraviti". Međutim, njen plan nije dobio podršku Kongresa – bio je oštro kritiziran da je odveć složen i birokratski ustrojen. Hillary Clinton našla se izložena kritikama i zbog uloge u skandalu s nekretninama Whitewater i kasnije je morala odoljeti i drugim kontroverznim situacijama kao što su prikupljanje novca za političku kampanju i afera predsjednika Clintona s praktikanticom u Bijeloj kući Monicom Lewinski. Larry Sabato kaže da bi kontroverze administracije predsjednika Clintona mogle imati utjecaja na kampanju senatorice Clinton za Bijelu kuću. "Mnogo ljudi se ne želi vratiti u prošlost. Ne žele ponovno proživljavati te skandale. Ne žele ni nove". Međutim, njene pomalo burne godine u Bijeloj kući stoje kao čisti kontrast njenim godinama u Senatu. Njih karakterizira glasovanje u skladu sa stabilnim i centrističkim stajalištima. Međutim, glas Hillary Clinton u prilog vojnoj intervenciji u Iraku razgnjevio je mnoge pripadnike tzv. baze Demokratske stranke. ona je uvijek isticala da preuzima odgovornost za svoju odluku. Politički analitičari kažu da bi iskustvo senatorice Clinton u senatskom Odboru za oružane snage kao i njena spremnost na politički kompromis mogli dodatnu povećati njenu privlačnost. Promatrači političkih zbivanja kažu da senatorica Clinton vodi vrlo sofisticiranu izbornu kampanju. Ne samo da pokušava osvojiti nominaciju svoje stranke, obraćajući se njenoj liberalnoj bazi, ona također već sada provodi opću izbornu kampanju da preduhitri eventualne napade iz redova Republikanske stranke ukoliko ode previše ulijevo. Ta strategija bila je uočljiva kad je Hillary Clinton odgovarala na pitanja tijekom predsjedničke debate Demokratske stranke u Chicagu. "Želim da Demokratska stranka pobjedi i želim ujediniti Demokratsku stranku. Već 15 godina odupirem se desničarskom propagandnom aparatu. Zbog toga sam još snažnija, tako da ako želite pobjednika koji zna kako se s njima treba nositi – ja sam vaša cura". To je svojevrsni izraz samouvjerenosti bivše prve dame koja je potom bila izabrana u Senat - i koja ponovno želi ući u povijest kao prva predsjednica Sjedinjenih Država.